ไฟแนนซ์ทูเดย์
โสฬส สาครวิศว กรรมการผู้จัดการใหญ่เอสเอ็มอีแบงก์ ต้องเปลี่ยนคิวกะทันหันสำหรับงานเปิดตัวสินเชื่อเอสเอ็มอีเพาเวอร์เพื่อวันใหม่
19 ส.ค. 2554

โสฬส สาครวิศว กรรมการผู้จัดการใหญ่เอสเอ็มอีแบงก์ ต้องเปลี่ยนคิวกะทันหันสำหรับงานเปิดตัวสินเชื่อเอสเอ็มอีเพาเวอร์เพื่อวันใหม่ 




เฟส 3 วงเงิน 2,000 ล้านบาท ให้กับผู้ประกอบการย่านราชประสงค์ที่ถูกไฟไหม้จากการชุมนุมเมื่อ 1 ปีที่ผ่านมา โดยมี กรณ์ จาติกวณิช รมว.คลัง ไปร่วมงานด้วย เดิมงานจัดกันวันนี้ที่ลานจอดรถหน้า Hard Rock Cafe สยามสแควร์ ซอย 11 เวลาบ่าย 2 โมง แต่บังเอิ๊ญ บังเอิญ ตรงกับเสื้อแดงนัดชุมนุมใหญ่ ทำให้ต้องเลื่อนมาเป็น 10 โมงเช้า จะได้ไม่มีควันหลงให้เสียวแวบ
...กฤษฎา อุทยานิน ดีใจฉลองตำแหน่งผู้ตรวจราชการเพลินไปหน่อย วิ่งเข้าออกห้องน้ำจนล้มหัวฟาด หน้าผากแตกเย็บไปถึง 31 เข็ม เฮ้อ ฉลองตำแหน่งใหม่แบบทุกขลาภ
...ขณะที่ สรร วิเทศพงษ์ นั่งตำแหน่งผู้ตรวจราชการไม่นานก็ลาออกจากราชการ ไปนั่งเป็นกรรมการกำกับกิจการพลังงาน มีวาระตำแหน่ง 6 ปี รับเงินเดือนละ 2-3 แสนบาท มากกว่าเป็นข้าราชการหลายเท่าตัว
...สำหรับตำแหน่งผู้ตรวจราชการที่ว่างลงน่าชิงชัยกันระหว่าง ดนุชา ยินดีพิธ ที่ปรึกษากระทรวงการคลัง อัษฎางค์ ศรีศุภรพันธ์ ที่ปรึกษายุทธศาสตร์การจัดเก็บภาษี กรมสรรพากร สุรพล สุประดิษฐ์ ที่ปรึกษาด้านการพัฒนาและบริหารการจัดเก็บภาษี กรมสรรพสามิต กุลิศ สมบัติศิริ ที่ปรึกษาด้านพัฒนารัฐวิสาหกิจ แต่ต้องรอรัฐบาลใหม่นำเรื่องเข้าคณะรัฐมนตรี
...วรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กำลังของขึ้น เสนอทางเลือกใหม่เอาใจลูกค้าเงินฝาก ออกผลิตภัณฑ์เงินฝากประจำประเภท 8 เดือน ดอกเบี้ยสูงลิ่ว 3.15% ฝากขั้นต่ำ 1 หมื่นบาท รับดอกเบี้ยรายเดือน รับฝากเฉพาะลูกค้ากลุ่มประชาชนทั่วไป และนิติบุคคลไม่แสวงหากำไร เริ่มวันที่ 19 พ.ค.นี้ ใครสนใจเชิญ